Diari Oficial de la Generalitat Valenciana


Sumari del DOGV 4288, del 09-07-2002 (2002/6837)

RESOLUCIÓ de 17 de juny de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla per a la Millora de l'Ocupació Rural (PAMER IX) per a l'exercici 2002.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4288

Data del DOGV
:   09-07-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/6837


Data del document
:   17-06-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * Confederació Hidrogràfica
    * cooperació administrativa
    * sanejament

RESOLUCIÓ de 17 de juny de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla per a la Millora de l'Ocupació Rural (PAMER IX) per a l'exercici 2002. [2002/6837]
  
Subscrit, després de la tramitació prèvia reglamentària, entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, el 15 de maig de 2002, un Conveni de col·laboració per a l'execució de treballs inclosos en el Pla per a la Millora de l'Ocupació Rural (PAMER IX) per a l'exercici 2002, i en compliment del que establix els articles 8.2 i 15.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0398/2002, i que figura com a annex d'esta resolució.
  
València, 17 de juny de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla per a la Millora de l'Ocupació Rural (PAMER IX) per a l'exercici 2002.
  
València, 15 de maig de 2002
  
Reunits
  
D'una part, el senyor Joaquín Martínez Gómez, director general del Servici Valencià d'Ocupació i Formació, sobre la base de la resolució de delegació de signatura feta per l'Honorable Senyor conseller d'Economia, Hisenda i Ocupació, D. Vicente Rambla Momplet, el 14 de maig de 2002 i autoritzat per Acord de Govern Valencià de data 7 de maig de 2002.
  
I de l'altra, el president de la Confederació Hidrogràfica del Xúquer, senyor Juan Manuel Aragonés Beltrán, en virtut de l'article 28 de la Llei 29/1985, de 2 d'agost, modificat per la Llei 46/1999, de 3 de desembre.
  
Ambdues parts, en l'exercici dels seus respectius càrrecs i en la representació que posseeixen, es reconeixen recíprocament capacitat i competència per a formalitzar aquest Conveni i
  
Manifesten
  
Que sobre la base de les diferents competències atribuïdes a cada un dels organismes que subscriuen aquest conveni, el Servici Valencià d'Ocupació i Formació de la Generalitat Valenciana, organisme adscrit a la Conselleria d'Economia, Hisenda i Ocupació, creat per Llei 3/2000, de 17 d'abril, de la Generalitat Valenciana, i al qual se li atribuïxen, entre altres, les funcions adreçades a l'impuls i l'execució de la política de la Generalitat Valenciana en matèria de polítiques actives d'ocupació, subministra els fons per al Pla de Millora de l'Ocupació Rural (PAMER), establit mitjançant l'Orde de 29 de desembre de 2000, publicada en el DOGV de 25 de gener de 2001, i que, en execució d'aquest, estan previstes, entre d'altres, actuacions a llits i barrancs que constituïxen Domini Públic Hidràulic, cosa que, atesa la finalitat que es pretén, comporta que la Confederació Hidrogràfica del Xúquer, que té com a funció específica la política d'aigües i llits, aporte una especial col·laboració en el desenvolupament dels treballs pertinents, tant d'orde tècnic com instrumental mecànic del qual puga disposar.
  
Per la seua part, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15 establix que la realització d'activitats de caràcter material, tècnic o de servicis de la competència dels òrgans administratius, podrà ser encomanada a uns altres òrgans d'esta o de diferent administració per raons d'eficàcia o quan no es tinguen els mitjans tècnics idonis per a això. Segons l'esmentat precepte, la comanda de gestió entre òrgans administratius que pertanyen a diferents administracions públiques haurà de formalitzar-se mitjançant el corresponent conveni entre estes.
  
En conseqüència, ambdues parts
  
Acorden
  
Primera
  
El Servici Valencià d'Ocupació i Formació encomana la direcció tècnica dels treballs del PAMER IX a la Confederació Hidrogràfica del Xúquer, a través de la Comissaria d'Aigües, quan els esmentats treballs es realitzen en llits de rius i barrancs dins de la seua circumscripció territorial. Per a això, el comissari d'Aigües designarà els tècnics de l'Àrea de Gestió del Domini Públic Hidràulic encarregats de la direcció i l'avaluació dels treballs previstos en aquest Conveni, i també el personal auxiliar que considere convenient.
  
La Comissaria d'Aigües informarà el Servici Valencià d'Ocupació i Formació, d'ofici o a instància d'esta, de les qüestions relacionades amb les actuacions en els diferents llits que considere d'interés per a major eficàcia dels treballs derivat del Pla d'Actuacions per a la Millora d'Ocupació Rural (PAMER IX).
  
Segona
  
La Confederació Hidrogràfica del Xúquer, a més a més, col·labora amb l'aportació d'instrumental mecànic disponible per a estes tasques de neteja de llits, i amb els mitjans auxiliars, la maquinària i el combustible que siga necessari, a càrrec de fons propis de l'esmentat organisme, fins a noranta mil cent cinquanta euros (90.150 euros).
  
Tercera
  
La maquinària i els mitjans auxiliars inventariables es posaran a disposició dels ajuntaments interessats adjudicataris del Pla. Serà obligació dels esmentats ajuntaments el reintegrament d'aquells, a l'acabament dels treballs objecte de l'adjudicació, a la Confederació Hidrogràfica del Xúquer.
  
Quarta
  
Una vegada acabats els treballs, el tècnic encarregat redactarà un informe amb la conformitat del cap de l'Àrea de Gestió del Domini Públic Hidràulic i es trametrà al Servici Valencià d'Ocupació i Formació.
  
Cinquena
  
Les qüestions que es plantegen en el desenvolupament de la gestió del PAMER IX seran resoltes, en l'àmbit de les respectives competències, per cada una de les parts que signen aquest Conveni, sense perjudici que actuen coordinadament, per a la qual cosa podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.
  
Sisena
  
Aquest Conveni autoritza per a realitzar les neteges de llits, marges i ribes de rius i trams inferiors de barrancs que estiguen compresos en el seu àmbit d'actuació. Correspon al director tècnic dels treballs l'adequació dels esmentats treballs a la millora de les característiques hidràuliques d'aquells.
  
Setena
  
Les propostes tècniques sobre actuacions en llits i ribes seran realitzades per una comissió d'experts, nomenada per l'Honorable Senyor conseller d'Economia, Hisenda i Ocupació. En l'esmentada Comissió hi haurà dos representants de la Confederació Hidrogràfica del Xúquer.
  
Huitena
  
El termini de vigència d'aquest Conveni serà el corresponent a la durada temporal del PAMER IX, és a dir fins al 31 de març de 2003.
  
I perquè conste als efectes oportuns, com a prova de conformitat, signen els compareixents aquest Conveni, al lloc i en la data més amunt indicats.
  
El conseller d'Economia, Hisenda i Ocupació (p.d. Resolució de 14.5.02), el director general del SERVEF: Joaquin Martinez Gómez.
  
El president de la Confederació Hidrogràfica del Xúquer: Juan M. Aragonés Beltrán.